2. ปัจจัยความเสี่ยง

2.1 ความเสี่ยงในด้านการพัฒนาผลิตภัณฑ์เครื่องดื่มใหม่

  ถึงแม้ว่าการออกผลิตภัณฑ์เครื่องดื่มใหม่จะผ่านการทดสอบคุณภาพต่าง ๆ ทางด้านการผลิต
  การออกแบบบรรจุภัณฑ์ การทดสอบรสชาติ การทำโฆษณาและส่งเสริมการขาย
  ทั้งหมดนี้บริษัทต้องลงทุนในการออกผลิตภัณฑ์ใหม่เป็นเงินจำนวนมาก
  ที่ผ่านมาผลิตภัณฑ์บางตัวอาจจะไม่ประสบความสำเร็จเนื่องจากไม่เป็นที่ชื่นชอบของผู้บริโภค
  รวมทั้งการแข่งขันในตลาดที่รุนแรงในกลุ่มธุรกิจเครื่องดื่ม
  บริษัทได้เพิ่มความเข้มงวดในการเตรียมความพร้อมในการออกผลิตภัณฑ์เครื่องดื่มใหม่
  ทั้งในส่วนของคุณภาพสินค้า การมุ่งเน้นความต้องการของผู้บริโภค รวมทั้งกิจกรรมการตลาด
  เพื่อให้มั่นใจว่าจะมีอัตราความสำเร็จเพิ่มขึ้น

2.2 ความเสี่ยงในด้านการจัดหาพื้นที่เช่าสำหรับขยายสาขาใหม่และรักษาพื้นที่เช่าสำหรับสาขาเดิม

  เนื่องด้วยทำเลที่ตั้งของสาขาเป็นปัจจัยแห่งความสำเร็จในการดำเนินธุรกิจร้านอาหาร
  ประกอบกับสภาวะการแข่งขันที่รุนแรงในธุรกิจร้านอาหารในปัจจุบัน
  ส่งผลให้เกิดข้อจำกัดต่อผู้ประกอบการในการแสวงหาพื้นที่ขยายสาขาใหม่ที่มุ่งเน้นการเช่าพื้นที่ในห้างสรรพสินค้าในแหล่งชุมชน
  โดยปกติธุรกิจลักษณะของสัญญาเช่าพื้นที่จะเป็นสัญญาเช่าระยะสั้น 3 ปี
  และสามารถต่ออายุสัญญาเช่าได้อีก 3 ปี
  บริษัทมีความเสี่ยงที่จะไม่ได้รับการต่ออายุสัญญาเช่าหรืออาจมีการปรับอัตราค่าเช่าเพิ่มสูงขึ้น

2.3 ความเสี่ยงต้นทุนจากการเสื่อมสภาพของวัตถุดิบและผลิตภัณฑ์

  เนื่องจากในการดำเนินธุรกิจร้านอาหารนั้น บริษัทให้ความสำคัญกับคุณภาพ
  ความสดใหม่ของวัตถุดิบและผลิตภัณฑ์เป็นหลักสำคัญ มากกว่า 50% ของวัตถุดิบและผลิตภัณฑ์ ได้แก่
  เนื้อสัตว์ อาหารทะเล
  ผัก ผลไม้ และขนมปัง มีอายุการใช้งานสั้น จึงอาจส่งผลกระทบต่อต้นทุนการผลิต
  หากขาดการบริหารจัดการและควบคุมการใช้วัตถุดิบอย่างมีประสิทธิภาพ ทั้งนี้
  เพื่อลดความเสี่ยงทางด้านต้นทุน
  บริษัทได้กำหนดนโยบายการจัดซื้อและการบริหารจัดการสินค้าคงคลัง ด้วยการสั่งซื้อในลักษณะ
  วันต่อวันในจำนวนที่พอเพียง และจัดเก็บในห้องเย็นรักษาอุณหภูมิเพื่อลดการเสื่อมสภาพของวัตถุดิบ
  และมีระบบการควบคุมสต๊อกแบบ First-In-First-Out (FIFO)

2.4 ความเสี่ยงจากการมีแหล่งวัตถุดิบที่มีจำกัด

  เนื่องจากบริษัทมีนโยบายซื้อวัตถุดิบที่มีคุณภาพเพื่อผลิตสินค้าออกมาให้ได้มาตรฐาน
  แหล่งซื้อวัตถุดิบบางชนิดจึงต้องซื้อจากผู้ขายเพียงรายเดียวหรือต้องใช้วัตถุดิบบางชนิดส่วนใหญ่จากผู้ขายเพียงรายเดียว
  ซึ่งอาจจะมีความเสี่ยงจากวัตถุดิบขาดแคลนหรือขาดอำนาจต่อรองทางด้านราคา
  ที่ผ่านมาฝ่ายวิจัยผลิตภัณฑ์และฝ่ายจัดซื้อได้ดำเนินการหาผู้ขายที่ได้คุณภาพเพิ่มขึ้น

2.5 ความเสี่ยงด้านความผันผวนของราคาวัตถุดิบ

  จากการขึ้นราคาพลังงานชนิดต่าง ๆ และการนำธัญพืชมาผลิตเป็นพลังงานทดแทน
  และความต้องการใช้วัตถุดิบหลาย ๆ อย่างในประเทศจีนที่เพิ่มสูงขึ้นอย่างก้าวกระโดด
  ทำให้ต้นทุนต่าง ๆ ในส่วนของเชื้อเพลิง ค่าขนส่ง เยื่อกระดาษ แป้ง ผลิตภัณฑ์นม น้ำมันพืช
  และบรรจุภัณฑ์ที่ทำจากปิโตรเลียมมีแนวโน้มราคาเพิ่มขึ้นสูงมาก
  บริษัทได้ดำเนินการทำสัญญาระยะปานกลางและระยะยาวกับผู้ขายบางรายเพื่อให้มั่นใจว่าจะไม่มีปัญหา

2.6 ความเสี่ยงด้านการแข่งขันทางธุรกิจ

  การแข่งขันทางด้านธุรกิจเครื่องดื่มและอาหารเป็นไปอย่างรุนแรง
  ทางด้านเครื่องดื่มมีผู้ประกอบการรายใหม่ ๆ
  ซึ่งมีศักยภาพสูงนำสินค้าออกสู่ตลาดไม่ว่าจะเป็นชาเขียว และเครื่องดื่มแนว Functional
  Drink ทางด้านธุรกิจอาหารก็มีผู้ประกอบการรายใหม่ ๆ
  เปิดร้านอาหารญี่ปุ่นจำนวนมากเนื่องจากความนิยมในอาหารประเภทนี้เติบโตอย่างรวดเร็วในประเทศไทย
  และมีคู่แข่งบางรายเปิดร้านอาหารแนวเดียวกับของบริษัทโดยเปิดในทำเลที่ใกล้เคียงกัน
  อย่างไรก็ตาม บริษัทมีนโยบายแข่งขันทางด้านภาพลักษณ์ (Brand Image)
  ในรูปแบบการโฆษณาประชาสัมพันธ์และกิจกรรมการตลาดรูปแบบต่าง ๆ โดยไม่เน้นการตัดราคา
  ทั้งนี้ เพื่อทำให้ผลิตภัณฑ์และการบริการของบริษัทมีภาพลักษณ์ที่เหนือว่า
  และบริษัทมีความเชื่อว่าการแข่งขันมีมากเท่าใดย่อมส่งผลดีต่ออุตสาหกรรมเครื่องดื่มและอาหารมากขึ้นเท่านั้น
  เพราะจะทำให้ขนาดของตลาดโตขึ้น และจะส่งผลทำให้ธุรกิจของบริษัทเติบโตขึ้นเช่นกัน